4.5.2023.
LV
Eiropas Savienības Oficiālais Vēstnesis
C 158/13
Logotipa izmērs var atšķirties atkarībā no iepakojuma, bet tajā jābūt saglabātai standarta izmēru proporcijai.
4.
Ģeogrāfiskā apgabala īsa definīcija Ar aizsargāto ģeogrāfiskās izcelsmes norādi “Ciliegia di Lari” apzīmētā produkta ražošanas apgabalā ietilpst šādu pašvaldību administratīvā teritorija: Casciana Terme — Lari, Terricciola un Crespina-Lorenzana.
5.
Saikne ar ģeogrāfisko apgabalu Nosaukuma “Ciliegia di Lari” atzīšanas pieteikuma pamatā ir produkta vēsturiskā reputācija, kas izveidojusies tā kvalitātes dēļ.
Tā ir saistīta ar īpašiem ģeogrāfiskā apgabala faktoriem, kas ir labvēlīgi ķiršu koku audzēšanai.
To vidū ir augsne un klimats, lauksaimniecības, sociālie, kultūras un ekonomiskie faktori.
Minēto faktoru mijiedarbības rezultātā ir izveidojusies produkta reputācija, kas saistīta ar vietu tādā mērā, ka produktu sākts apzīmēt ar Lari nosaukumu.
Produkta “Ciliegia di Lari” ilgajā ražošanas vēsturē ir izveidojušās ciešas attiecības ar patērētājiem.
Viņi novērtē produkta savdabīgo īpašību — dabisko saldumu.
Tirdzniecības vietās patērētāji pieņem to, ka šā produkta cena ir augstāka nekā citur iegūto ķiršu cena.
Kā liecina vēsturiski un neseni pētījumi un apsekojumi, 4. punktā minētais noteiktais ģeogrāfiskais apgabals vienmēr ir bijis nozīmīgs ķiršu ražošanas apgabals (M. Basso, S. Natali, 1959; A. Funghi, 2004; dažādi autori, redaktors R. Massai, 2013).
Produkta “Ciliegia di Lari” ražošanas apgabalam ir raksturīgi augsnes un klimatiskie apstākļi, kas īpaši piemēroti ķiršu koku audzēšanai.
Šie faktori tieši ietekmē augļu kvalitāti, kas saistāma ar to dabisko saldumu (Briksa grādos).
Augsnes konsistence un temperatūras un nokrišņu režīms ir tie divi faktori, kuri raksturo produkta “Ciliegia di Lari” ražošanas apgabalu un var ietekmēt augļu kvalitāti, proti, to saldumu, ko izsaka Briksa grādos. — Apgabala lauksaimniecības augšņu — ko veido smiltis, sanesas un māls — fizikālās īpašības, pateicoties ūdens resursiem, kurus tās parasti spēj uzglabāt, nodrošina audzētājiem kokus, kas līdzsvaroti attīstās visos trijos fenoloģiskajos posmos, proti, ziedēšanas, augļu aizmešanās un nogatavošanās laikā.
Šie posmi ir izšķiroši tādu augļu ieguvē, kuros ir optimāla cukuru koncentrācija (Briksa grādos). — Ražošanas apgabala temperatūras un nokrišņu režīmam raksturīgi daudzi faktori, kuri labvēlīgi ietekmē dabiski saldu ķiršu ražošanu un kuru vidū nav negatīvu faktoru.
Apgabalu īpaši neskar vēlīnas salnas, kas varētu kavēt ziedēšanu.
Maigās pavasara temperatūras papildina mērens nokrišņu daudzums, kas garantē optimālu ziedēšanu un augļu aizmešanos.
Līdzīgi, arī retie nokrišņi nogatavošanās pēdējā posmā mazina ķiršu plaisāšanas problēmas.